ພະນັກງານ, ຄູ-ອາຈານ ວລ ປາກປ່າສັກ ຮັບຟັງການເຜີຍແຜ່ວຽກງານຕ້ານການສໍ້ລາດບັງຫຼວງ
ຄະນະພັກຮາກຖານ, ພະນັກງານ, ຄູ-ອາຈານ ທົ່ວວິທະຍາໄລ ເຕັກນິກປາກປ່າສັກ ຮັບຟັງການເຜີຍແຜ່ວຽກງານຕ້ານການສໍ້ລາດບັງຫຼວງ ເນື່ອງໃນໂອກາດວັນຕ້ານການສໍ້ລາດບັງຫຼວງສາກົນ ຄົບຮອບ 14 ປີ (9 ທັນວາ 2003-9 ທັນວາ 2017) ເພື່ອຍົກສູງຄວາມສາມາດການນໍາພາ ແລະ ການເປັນແບບຢ່າງນໍາໜ້າຂອງພັກ-ລັດ ໃນການຈັດຕັ້ງປະຕິບັດວຽກງານຕ້ານການສໍ້ລາດບັງຫຼວງ ໃຫ້ປາກົດຜົນເປັນຈິງ.
ໃນວັນທີ 27 ກຸມພາ ຜ່ານມາ ທີ່ວິທະຍາໄລດັ່ງກ່າວ ໄດ້ພິທີປາຖະກະຖາ ເນື່ອງໃນໂອກາດວັນຕ້ານການສໍ້ລາດບັງຫຼວງສາກົນ ຄົບຮອບ 14 ປີ ແລະ ລະນຶກເຖິງວັນສ້າງຕັ້ງອົງການກວດກາພັກ-ລັດ ຄົບຮອບ 36 ປີ (16 ກຸມພາ 1982-16 ກຸມພາ 2018), ໃຫ້ກຽດບັນຍາຍເອກະສານວຽກງານດັ່ງກ່າວໂດຍ ສະຫາຍ ສາຍຄຳ ພັນທະວົງ ຄະນະພັກກະຊວງສຶກສາທິການ ແລະ ກິລາ, ເລຂາຄະນະພັກຮາກຖານ, ຜູ້ອຳນວຍການວິທະຍາໄລເຕັກນິກປາກປ່າສັກ, ມີຄະນະພັກຮາກຖານ, ຄະນະອຳນວຍການ, ຄະນະບໍລິຫານງານ 3 ອົງການຈັດຕັ້ງມະຫາຊົນ ພ້ອມດ້ວຍພະນັກງານ, ຄູ-ອາຈານ ທົ່ວວິທະຍາໄລເຂົ້າຮ່ວມ.
ໂອກາດດັ່ງກ່າວ, ສະຫາຍ ສາຍຄໍາ ພັນທະວົງ ໄດ້ຍົກໃຫ້ເຫັນເຖິງສະພາບລວມຂອງການສໍ້ລາດບັງຫຼວງ ແລະ ການກໍານົດວັນຕ້ານການສໍ້ລາດບັງຫຼວງສາກົນ ແມ່ນວັນທີ 14 ທັນວາ 2000, ອົງການສະຫະປະຊາຊາດ (UN) ໄດ້ກໍານົດຄວາມຈໍາເປັນຕ້ອງມີກົດໝາຍສາກົນ ທີ່ມີຜົນສັກສິດໃນການສະກັດກັ້ນ ແລະ ຕ້ານການສໍ້ລາດບັງຫຼວງ ຢູ່ໃນໂລກ, ເຊິ່ງສ້າງຕັ້ງຂຶ້ນໂດຍຄະນະກໍາມະການຮ່າງກົດບັດສະຫະປະຊາຊາດ ກ່ຽວກັບການຕ້ານການສໍ້ລາດບັງຫຼວງ. ຫຼັງຈາກນັ້ນ, ໃນວັນທີ 18 ທັນວາ 2002 ໄດ້ຮັບຮອງສົນທິສັນຍາສະຫະປະຊາຊາດ ວ່າດ້ວຍການຕ້ານການສໍ້ລາດບັງຫຼວງ ທີ່ນະຄອນນິວຢອກ ສະຫະລັດອາເມຣິກາ ແລະ ໃນວັນທີ 9 ທັນວາ 2003 ໄດ້ເປີດໃຫ້ບັນດາລັດພາຄີ ລົງນາມເຂົ້າເປັນສະມາຊິກ, ຈັດຂຶ້ນທີ່ປະເທດໂຄລອມເບຍ, ເຊິ່ງມາຮອດປັດຈຸບັນ ມີ 183 ພາຄີ. ໃນນັ້ນ, ເປັນສະມາຊິກ 178 ປະເທດ. ສ່ວນ ສປປ ລາວ ແມ່ນໄດ້ລົງນາມສົນທິສັນຍາ ວ່າດ້ວຍການຕ້ານການສໍ້ລາດບັງຫຼວງ ໃນວັນທີ 10 ທັນວາ 2003 ແລະ ວັນທີ 25 ກັນຍາ ສປປ ລາວ ໃຫ້ສັດຕະຍາບັນ.
ສ່ວນການສະກັດກັ້ນ ແລະ ຕ້ານການສໍ້ລາດບັງຫຼວງ ຢູ່ ສປປ ລາວ ມີລັກສະນະແພ່ລາມ ໃນຫຼາຍຂົງເຂດ ປະກອບມີ ຄື: ການຄຸ້ມຄອງບໍລິຫານລັດ, ການກໍ່ສ້າງພື້ນຖານໂຄງລ່າງ, ການນໍາໃຊ້ຊັບສິນຂອງລັດ, ການເກັບລາຍຮັບງົບປະມານ, ການຄຸ້ມຄອງລາຍຈ່າຍງົບປະມານ, ການສວຍໃຊ້ອໍານາດໜ້າທີ່, ການຕໍ່ລອງຜົນປະໂຫຍດຈາກຜູ້ໃຊ້ບໍລິການ, ໃຊ້ຊ່ອງວ່າງຂອງລະບຽບກົດໝາຍ, ສ້າງລະບອບນະໂຍບາຍສະເພາະ ແລະ ອື່ນໆ.ສໍາລັບພຶດຕິກໍາ ທີ່ເປັນການສໍ້ລາດບັງຫຼວງ ປະກອບມີຄື: ການຍັກຍອກຊັບສິນຂອງລັດ ຫຼືລວມໝູ່; ການສໍ້ໂກງຊັບສິນຂອງລັດ ຫຼື ລວມໝູ່; ການໃຫ້ສິນບົນ; ການຮັບສິນບົນ; ການສວຍໃຊ້ຖານະຕໍາແໜ່ງ, ສິດ, ໜ້າທີ່ ເພື່ອເອົາຊັບສິນຂອງລັດ, ລວມໝູ່ ຫຼື ບຸກຄົນ; ການສວຍໃຊ້ສັບສິນຂອງລັດ ຫຼື ລວມໝູ່; ການໃຊ້ຖານະຕໍາແໜ່ງ, ສິດອໍານາດ, ໜ້າທີ່ເກີນຂອບເຂດ ເພື່ອເອົາຊັບສິນຂອງລັດ, ລວມໝູ່ ຫຼື ບຸກຄົນ; ການລັກໂລບ, ປອມແປງມາດຕະຖານເຕັກນິກກໍ່ສ້າງ, ອອກແບບ, ຄິດໄລ່ ແລະ ອື່ນໆ; ການປະມູນໂຄງການ ຫຼື ການສໍາປະທານ ແລະ ການປອມແປງເອກະສານ ຫຼື ການນໍາໃຊ້ເອກະສານປອມ.
ຂ່າວໂດຍ: ນາງ ຕຸ່ນຄໍາ